Diari Oficial de la Generalitat Valenciana


Sumari del DOGV 3450, del 09-03-1999 (1999/1846)

ORDRE de 25 de febrer de 1999, de la Conselleria de Medi Ambient, per la qual es regula la concessió d'ajudes a la gestió de residus plàstics d'hivernacles.
------------------------------------------------------------------------------------------------------------------------------------------------------------

### Dades del document

Número de DOGV
:   3450

Data del DOGV
:   09-03-1999

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   1999/1846


Data del document
:   25-02-1999

Organisme emissor
:   Conselleria de Medi Ambient

Tipus de document
:   Ordre

Descriptors 

:   * gestió de residus
    * ajuda pública
    * suport econòmic
    * cooperativa agrícola
    * matèria plàstica

ORDRE de 25 de febrer de 1999, de la Conselleria de Medi Ambient, per la qual es regula la concessió d'ajudes a la gestió de residus plàstics d'hivernacles. [1999/X1846]
  
Els nous criteris emanats de la Unió Europea i les propostes de directives públiques dels últims anys denoten l'interés dels països membres de defensar criteris referents a l'optimació de sistemes i tècniques de recuperació, reutilització i reciclatge de residus.
  
Efectivament, el reciclatge ha començat a plantejar-se com una estratègia davant el problema de producció i eliminació de residus sòlids urbans. D'aquesta manera, s'ha de pretendre que la destinació dels productes que consumim no siga la gestió tradicional (dipòsit en abocadors, tractament en plantes, etc.), sinó que tornen a incorporar-se d'una forma o una altra a aquest circuit de producció i ús. És a dir, la nostra societat ha d'utilitzar tots els seus mitjans per passar d'una economia, fins ara lineal, a una altra de circular.
  
La Conselleria de Medi Ambient, en matèria de gestió de residus, veu la necessitat de potenciar-ne els sistemes de valoració, i així ho ha planificat en els casos de la seua competència.
  
En aquest sentit, la Conselleria de Medi Ambient pretén impulsar la recollida de residus plàstics generats com a conseqüència de l'activitat agrícola, bàsicament els procedents d'hivernacles. Una recollida que ha de contribuir a reduir l'eliminació incontrolada del residu potencialment aprofitable pel sector del reciclatge de plàstics.
  
No obstant això, la Conselleria de Medi Ambient és conscient del fet que l'aplicació de sistemes de recollida selectiva, la recuperació, la reutilització i el reciclatge de residus requereixen un impuls econòmic que permeta la creació d'una xarxa d'infraestructures per executar així la planificació proposada. Per això,
  
ORDENE
  
Primer
  
Aquesta ordre té per objecte la concessió d'ajudes a la gestió de residus plàstics de l'activitat agrícola, a càrrec de la línia 2327 capítol VII, programa 442.50, dels pressupostos de la Generalitat Valenciana per a 1999, per un import màxim de 5.000.000 de pessetes (30.050,61 euros).
  
Segon
  
1. Podran sol·licitar les ajudes objecte d'aquesta convocatòria les cooperatives agràries valencianes per a l'adquisició de maquinària (embaladora, premsa de bales, etc.) i elements auxiliars (vehicles, obra civil, instal·lacions, etc.), destinats a empacar o gestionar residus plàstics de polietilé en làmina, o tipus film, de l'activitat agrícola.
  
2. Les subvencions s'atorgaran a aquelles inversions realitzades l'any 1999.
  
Tercer
  
Les sol·licituds s'hauran d'adreçar a la Conselleria de Medi Ambient, i s'hi indicarà expressament la quantia de la subvenció que se sol·licita. Es podran presentar al Registre General, carrer de l'Arquitecte Alfaro, 39, als serveis territorials o mitjançant qualsevol dels mitjans assenyalats en l'article 38 de la Llei 30/1992, de 16 de novembre, de Règim Jurídic de les Administracions Públiques i del Procediment Administratiu Comú.
  
Quart
  
Caldrà presentar la sol·licitud, el model de la qual s'adjunta a l'annex, en el termini d'un mes a partir de l'entrada en vigor d'aquesta ordre, i haurà d'anar acompanyada dels documents següents:
  
a) Targeta d'identificació fiscal, CIF
  
b) Còpia compulsada dels estatuts de l'entitat i escriptura de constitució amb diligència d'inscripció en el registre corresponent.
  
c) Certificat de l'acta on conste l'acord de sol·licitar l'ajuda i nomenament del representant de l'entitat per a efectuar la gestió.
  
d) En totes les sol·licituds caldrà presentar la documentació següent:
  
- Memòria, que contindrà:
  
\* Informe sobre les quantitats anuals de plàstic laminar o tipus film generades, descripció del pla de recollida previst i indicació de la destinació final per al residu plàstic una vegada embalat.
  
\* Descripció de l'equipament pel qual s'opta i estudi amb les justificacions tècniques i econòmiques referents a l'equipament seleccionat i de tots els altres aspectes que es consideren d'interés.
  
\* Projecte tècnic.
  
- Pressupost: pressupost de l'equipament pel qual s'opta.
  
e) Declaració d'altres ajudes i subvencions sol·licitades per a la mateixa actuació a altres administracions o ens públics o privats, nacionals o internacionals, o que els hagen estat concedides (d'acord amb l'annex).
  
f) Imprés d'alta de tercers de pagaments de la Generalitat Valenciana, degudament segellat per l'entitat bancària, en el cas que no figuren en el Registre de Tercers de la Conselleria d'Economia i Hisenda i Administració Pública (d'acord amb l'annex).
  
Cinqué
  
L'admissió a tràmit d'una sol·licitud de subvenció no en generarà cap compromís de concessió.
  
Sisé
  
Les sol·licituds i la documentació seran avaluades per una comissió presidida per la directora general de Qualitat Ambiental i integrada pel secretari general administratiu o funcionari de la Secretaria General Administrativa en qui delegue, el cap del Servei de Residus i Contaminació i un tècnic d'aquest servei, tots de la Conselleria de Medi Ambient.
  
La comissió valorarà la sol·licitud atenent preferentment la quantitat de residu que se gestionarà.
  
Seté
  
Una vegada avaluats els diferents projectes per la comissió, s'elevarà la proposta al conseller, qui dictarà la resolució que concedeix les ajudes. Aquesta resolució es publicarà en el Diari Oficial de la Generalitat Valenciana i es notificarà a les persones interessades.
  
Vuité
  
L'import d'aquestes subvencions en cap cas podrà ser de tal quantia que, aïlladament o en concurrència amb subvencions o ajudes d'altres administracions públiques o d'altres ens públics o privats, nacionals o internacionals, supere el cost de la inversió que ha de realitzar el beneficiari.
  
Nové
  
Per al cobrament de la subvenció, els beneficiaris hauran de presentar, en el termini que establesca la resolució de concessió de les ajudes, la corresponent sol·licitud adreçada a la Direcció General de Qualitat Ambiental, segons el model d'instància que figura en l'annex d'aquesta ordre, a la qual caldrà adjuntar la documentació següent:
  
- Documentació justificativa de l'efectiva inversió realitzada: factura reglamentària a la qual caldrà adjuntar el corresponent albarà de lliurament i la documentació justificativa del pagament de la compra de la maquinària subvencionada.
  
- Acreditació del fet que es troba al corrent o exempt de les obligacions tributàries i amb la Seguretat Social, en els termes que preveu l'Ordre de 30 de maig de 1996, de la Conselleria d'Economia i Hisenda i Administració Pública, sobre la forma en què els beneficiaris de subvencions han d'acreditar l'exigència prevista en l'article 47.7 del text refós de la Llei d'Hisenda Pública de la Generalitat Valenciana (DOGV núm. 2775, de 21 de juny de 1996): certificats de l'Agència Estatal d'Administració Pública de la Generalitat Valenciana pel que fa a les obligacions tributàries i certificat de la Tresoreria General de la Seguretat Social pel que fa a les obligacions amb la Seguretat Social.
  
- Acreditació del compliment de les condicions que s'hagen establit en la resolució que calga justificar en aquell moment.
  
Deu
  
La Conselleria de Medi Ambient efectuarà les inspeccions i comprovacions que trobe necessàries per a la verificació del compliment de les finalitats que van motivar l'atorgament de la subvenció, i emetrà un certificat acreditatiu del fet que les inversions s'han realitzat d'acord amb la inversió aprovada.
  
Onze
  
En tot allò no regulat en aquesta ordre caldrà ajustar-se al que es preveu en el Decret Legislatiu de 26 de juny de 1991, de la Generalitat Valenciana, pel qual s'aprova el text refós de la Llei d'Hisenda Pública de la Generalitat Valenciana.
  
Dotze
  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.
  
Contra aquesta ordre, que posa fi a la via administrativa, es pot interposar recurs contenciós administratiu en el termini de dos mesos comptadors des de l'endemà de la publicació en el Diari Oficial de la Generalitat Valenciana, davant la sala contenciosa administrativa del Tribunal Superior de Justícia de la Comunitat Valenciana.
  
Tot això d'acord amb el que preveuen els articles 10 i concordants de la Llei 29/1998, de 13 de juliol, Reguladora de la Jurisdicció Contenciosa Administrativa.
  
València, 25 de febrer de 1999
  
El conseller de Medi Ambient,